બૈજિંગ ઓલિમ્પિકનો આજે છેલ્લો દિવસ છે. હજારો રમતવીરોએ પોતાનું શ્રેષ્ઠ પ્રદર્શિત કરીને અનેક નવા વિક્રમો સર્જ્યા છે, સાથેસાથે એવી કેટલીક વાતો પણ બહાર આવી છે જે ઘણા લોકો માટે પ્રેરક બની શકે તેમ છે. બે ઘટનાઓ મને ખાસ સ્પર્શી ગઈ છે. તેમાં એક છે મહિલાઓની ૧૦૦ મીટર દોડમાં જમૈકાને ગોલ્ડ મેડલ અપાવનાર શેલી-એન ફ્રેઝરની વાત. “મન હોય તો માળવે જવાય” એ આપણી કહેવતને શેલીએ સાચા અર્થમાં ચરિતાર્થ કરી બતાવી છે. મનમાં ધગશ હોય અને જાત પર વિશ્વાસ હોય તો કોઇ પણ લક્ષ્ય હાંસલ કરી શકાય છે તે શેલીએ પુરવાર કરી આપ્યું છે. તેણે એ પણ પુરવાર કર્યું છે કે રમતગમત કે બીજા કોઈ પણ ક્ષેત્રમાં આગળ આવવું હોય તો માણસે કયા પરિવારમાં જન્મ લીધો છે કે પરિવારની આર્થિક સ્થિતિ કેવી છે તેનું પણ કોઇ મહત્ત્વ નથી.